《塞垣春》
清代·奕绘

佳日无风雨。相约向、桥南去。桥南不远，盘陀平正，瑶草如许。

向南岩、乍叩灵鼍鼓。振林叶、娑娑舞。更听之而神寂，幽禽枝上交语。

别院倚山坳，白云过、忽见窗户。绝代有佳人，坐窗里凝伫。

作霓裳、偷将仙乐，扬皓腕、点来新谱。侍婢卷珠帘，帘外山无数。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。